A Estrada concede o seu premio Honorífico ao Labor da Muller 2018 ás irmás Torres\nA entrega da distinción será o día 9 no MOME.\nCon motivo do Día da Muller, o vindeiro 8 de marzo, un ano máis, e por sexto consecutivo, o Centro de Información á Muller (CIM) do Concello da Estrada convocou o seu Premio Honorífico ao Labor da Muller. Esta mañá o xurado do certame reuniuse e decidiu outorgarlle o galardón ás irmáns Torres. A entrega da distinción, unha estatuilla de pedra obra do artista local Vilaverde e que representa unha man dunha fémina da que brota unha semilla, será o día 9 ás 21.00 horas no Museo do Moble e da Madeira da Estrada (MOME). A candidatura foi presentada pola Asociación de Veciños Cultural e Deportiva A Sobreira de Callobre.\nA traxectoria das irmáns Torres (Teresa, Carme, Saladina ‘Sali’, Monserrat e Raquel Torres Nogueira de Areas Estrada S.L.) tanto a persoal como a profesional é moi coñecida e recoñecida na sociedade estradense. Dende moi pequenas fixéronse cargo da empresa familiar de escavacións e subministro de áridos e materiais de construción fundada polos seus pais Remigio Torres e Carme Nogueira. Ademais, son mulleres que aportan asiduamente o seu gran de area, e nunca mellor dito, na actividade social e cultural do municipio e ademais, están moi comprometidas coas causas sociais.\nO xurado decantouse por nomealas merecedoras deste galardón porque a súa labor ten unha relevancia fundamental na consecución do empoderamento da muller estradense en particular, e na galega en xeral, porque este recoñecemento pode supoñer un pulo na toma de conciencia de que o ser muller non impide chegar a ser propietaria e xestionar unha empresa con tanto éxito. Ademais, a súa labor promove desta forma a igualdade, onde ningún sector, e máis o profesional, debe definirse por ser propio dun xénero ou doutro, xa que o sector no que traballan, o da construción, tradicionalmente sempre estivo reservado ao xénero masculino.\nEste premio organizado polo CIM pretende recoñecer a labor e a traxectoria daquelas mulleres, que de xeito individual ou colectivo ou ben a través de entidades públicas ou privadas, contribuíran ao longo dos anos ao empoderamento da muller, e polo tanto, a conseguir unha sociedade máis igualitaria para o exercicio dos dereitos en igualdade de condicións. Ao mesmo tempo esta distinción servirá de impulso para o recoñecemento da actividade emprendedora levada a cabo por mulleres na Estrada e visibilizar a importancia do papel desenvolvido polas mesmas.


Centrais térmicas de carbón: caras, perigosas e totalmente innecesarias - Un futuro sen carbón\nPublished by galiza sen carbón on 22 Abril, 2019 22 Abril, 2019\n(22 de abril de 2019) No Día da Terra publicamos o informe “O prezo do carbón”, sobre o impacto ambiental das centrais de carbón das Pontes e Meirama.\nO informe demostra a viabilidade do abandono da xeración eléctrica con carbón, a máis intensiva en emisións de gases causantes de cambio climático.\nEstas son as conclusións máis destacábeis de “O prezo do carbón”, que se pode descargar completo AQUÍ.\n-Galiza figura entre as 25 rexións da UE con maior capacidade de produción de electricidade a partir de carbón. No período 2013-2017 o carbón forneceu, por termo medio, o 34% da produción eléctrica anual.\nSen embargo, a nosa terra podería abandonar axiña o carbón sen pór en risco a súa subministración eléctrica. Por tres razóns: 1) a potencia eléctrica renovábel xa instalada; 2) a dispoñibilidade de dúas infrautilizadas centrais de ciclo combinado a gas natural cunha potencia total de 1.247 MW; e 3) o excedente eléctrico, cuxa media anual, nos últimos cinco anos, foi igual á produción das centrais de carbón.\nA central de carbón das Pontes (Endesa) é unha das maiores fábricas de cambio climático da UE.\n-As emisións anuais por habitante de dióxido de carbono (CO2) e outros gases causantes de invernadoiro ascenden en Galicia a 10,3 toneladas. Son superiores á media española (6,99) e da UE (8,4). O 33,3% proceden da xeración eléctrica con carbón. Galiza é unha das rexións europeas con maiores emisións de CO2 orixinadas pola queima de carbón. Tanto en termos relativos como absolutos.\n-As dúas térmicas de carbón galegas, alén de produciren cambio climático, son enormes focos de contaminación atmosférica. Son a principal fonte de óxidos de xofre (SOX), ao suporen máis do 40% de todas as emisións galegas deste gas. E a segunda maior fonte de óxidos de nitróxeno (NOX), só por detrás do transporte.\nAdemais, están na orixe das únicas situacións de contaminación do aire por ozono troposférico (O3) que ocorren no norte de Galiza.\nAs súas emisións tóxicas á atmosfera provocaron 143 mortes prematuras durante 2016. Ademais de custos sanitarios avaliados en até 429 millóns de euros.\n-Desde 2008 as centrais de Meirama e As Pontes só queiman carbón de importación. Polo tanto, están a exportar toda a deterioración socioambiental vencellada á extracción do carbón que usan.\nO 86% dos 22,62 millóns de toneladas de carbón importadas entre 2014 e 2018 procederon de Indonesia, onde os custos ecolóxicos e sociais da minaría de carbón son moi altos.\n–En Galiza, a prioridade número un da loita contra a crise climática é o peche da central de carbón das Pontes. É a única que seguirá aberta despois do peche da de Meirama.\nDurante 2018, a central de carbón das Pontes foi a 17ª industria con maiores emisións de CO2 de toda a UE. As súas emisións anuais de CO2 non se reducirán coa reforma da que está a ser obxecto. Son similares ás provocadas pola queima de todo tipo combustíbeis fósiles en pequenos estados como Uruguai ou Letonia.\nA central de carbón de Meirama pechará en 2020 por decisión de Naturgy (antes Gas Natural Fenosa).\nQue pedimos ás institucións?\nA plataforma “Galiza, un futuro sen carbón” pide á Xunta e ao Goberno estatal que garantan o peche da central de carbón das Pontes, a máis tardar, en 2025.\nPara iso, deberían negociar coa empresa e os sindicatos un Convenio de Transición Xusta, figura prevista no Marco Estratéxico estatal de Enerxía e Clima. En Mallorca desenvolveuse unha negociación entre institucións e Endesa para acordar o peche progresivo da central de carbón de Es Murterar. O mesmo que a das Pontes, está formada por catro grupos, dous dos cales pecharán xa en 2020.\nSó abandonando canto antes o uso do carbón na xeración eléctrica será posíbel alcanzar obxectivos de redución das emisións de gases causantes de cambio climático en liña coa meta do Acordo de París de non superar o 1.5º C de quecemento global.\nNeste sentido, a plataforma vén de presentar alegacións á Estratexia Galega de Cambio Climático e Enerxía 2050 da Xunta. Propomos unha redución mínima do 55% das emisións en 2030 con respecto a 1990 e o logro de emisións netas cero en 2040.\nAs alegacións da plataforma pódense consultar nesta ligazón.\nTags: As Pontescentrais de carbónEstatexia Galega de Cambio ClimáticoMeirama\nResumo blogueiro: maio 2019 - ESF Galicia\t· 7 Maio, 2019 at 5:14 p.m.\n[…] Centrais térmicas de carbón: caras, perigosas e totalmente innecesarias […]\nA eléctrica italiana Enel, propietaria de Endesa, non ve futuro no carbón máis alá de 2030 - Un futuro sen carbón\t· 17 Maio, 2019 at 11:52 a.m.\n[…] se recolle no noso informe O prezo do carbón, Rusia e Colombia son, xunto a Indonesia, a orixe de case todo o carbón importado en Galicia para […]\nQuen se compromete a defender no Europarlamento o peche da central de carbón das Pontes antes do fin de 2025? - Un futuro sen carbón\t· 23 Maio, 2019 at 9:58 p.m.\n[…] amosamos no noso informe O prezo do carbón, Galicia é un dos territorios da UE onde a queima de carbón para producir electricidade ten maior […]


Celebrarase o vindeiro domingo 18 de novembro con saída ás 09.30 horas\nA parroquia mosense de Pereiras acolle un ano máis a súa emblemática Kedada BTT que nesta ocasión chega á súa VIII Edición. O encontro celebrarase o vindeiro domingo 18 de novembro na Asociación de Veciños Nosa Terra con saída ás 09.30 horas.\nA marcha consta de 30 quilómetros en dificultade media/alta para os amantes das BTT. Proba na que haberá un avituallamiento sólido e líquido na metade do percorrido. Os participantes terán os servizos de lavado de bicicletas e a posibilidade de ducharse nos baños das pistas deportivas. Recomendable levar roupa para poder cambiarse.\nO prezo da inscrición anticipada é de 4 euros, e de 5 euros o mesmo día da proba. Durante a xornada realizarase un sorteo entre todos os participantes dos premios doados polas casas colaboradoras coa ‘kedada’.\nPoderán participar menores de idade cunha autorización expresa asinada polos seus pais ou titores legais.


Pedro Sánchez e a xornalista Ana Pastor. FERNANDO CALVO\nInsta os medios que publicaron informacións a rectificar, argumentando que non se pode "difamar sen probas"\nO presidente do Goberno, Pedro Sánchez, negou este domingo que cometera un plaxio na súa tese doutoral, reafirmouse na súa autoría e negou calquera tipo de trato de favor "en absoluto" por parte do tribunal da Universidade Camilo José Cela que a avaliou.\nNunha entrevista en La Sexta, o xefe do Executivo instou "como cidadán" aos medios de comunicación que publicaron informacións sobre a tese a rectificar, argumentando que non se pode "difamar sen probas".\nConsiderou que quedou "claro" que as acusacións de plaxio eran "falsas" e avanzou que se negará a comparecer no Congreso dos Deputados para tratar este asunto porque, na súa opinión, non se pode converter a cámara baixa no lugar onde se expoñan cuestións persoais.\nSánchez defendeu o respecto á pluralidade informativa e a crítica, pero recalcou que "o que non se pode facer é difamar".\nE, aínda que descartou presentar unha querela criminal, si reivindicou o seu dereito a restituír a súa honorabilidade neste asunto -que comparou ás 'fake news'-.\nÁ pregunta de por que non publicou antes a súa tese doutoral en internet -abriuse á consulta xeral na plataforma Teseo o pasado venres-, o presidente do Goberno argumentou que o seu traballo é público desde o mesmo día que o defendeu ante o tribunal, o 26 de novembro de 2012.\nAgregou que, a partir da defensa, publicouse a través de varios traballos académicos "con contidos específicos e achegas específicas" que están "na web" e a disposición de todo o mundo e, posteriormente, dun libro xeneralista.\nAnte a "difamación" e o "ataque persoal" contra a súa persoa e o seu currículo, concluíu, decidiu finalmente pola a disposición do público en xeral na plataforma Teseo.\nSánchez negou trato de favor do tribunal, cuxa composición é "acorde á lei" defendeu.\nQue unha persoa que participe nun determinado artigo xunto a el, insistiu o titular do Executivo, non cuestiona a "capacitación" nin a obxectividade do tribunal.\nSánchez agradeceu a "enorme profesionalidade" da universidade na que realizou a tese e afirmou que expresou a súa solidariedade, apoio e desculpas a algúns "membros" da mesma tras terse visto involucrados "en algo que nada ten que ver co seu prestixio".\nE contestou de forma taxativa que non pediu a ningún deles que saísen na súa defensa: "Non, esas cousas non as fago".\nFinalmente, achacou as críticas políticas á falta de oposición "política", que ante a ausencia de propostas está a utilizar o ataque persoal.\nSánchez recalcou que só dous grupos reclamaron que explique esta cuestión no Congreso e, aínda que indicou que quere escoitar ao resto, a súa opinión é que non se pode converter o parlamento "en lugar onde se expoñan cuestións que nada teñen que ver coa política".\nNa súa opinión, quedou acreditado que as acusacións que se vertían sobre el foron falsas e seguirlles "dando pábulo" é "enturbar dalgún xeito e descender a calidade democracia".\nPedro Sánchez nega que cometera plaxio na súa tese e reafirma a súa...\nUn montañeiro morre e unha muller resulta ferida tras perderse nos Picos de Europa\nA ministra de Xustiza nega que concertase unha cita co polémico comisario Villarejo


O JERUBEX Santiago Futsal debuta en Santa Isabel. - Novas - Santiago Futsal\nNovember 20, 2020 at 1:28 pm, No comments\nO JERUBEX Santiago Futsal debutará por fin na competición ligueira de 2020-2021. Despois de varias xornadas aprazadas debido ás complicacións sanitarias ocasionadas pola pandemia, o equipo compostelán disputará o seu primeiro partido este sábado ás 18.00 en Santa Isabel.\nO equipo chega ao partido despois da súa vitoria na Copa do Rey contra o Leis Pontevedra por 2-6 e coa ilusión de poder arrincar cunha vitoria nunha nova participación na Segunda División Nacional de Fútbol sala.\nO técnico do JERUBEX Santiago Futsal, David Rial, declarou para os medios do club que “ despois de tantos días, parece que se acaba a espera e poderemos debutar en partido de liga. Necesitabamos este momento, a nivel mental foi complicado convivir con esta situación de incerteza e suspensións que nos fixo chegar á xornada 5 sen debutar. O equipo esta desexando saltar a Santa Isabel e reencontrarse con esas sensacións únicas de volver xogar na nosa casa.”\n“Enfrontámonos a un equipo con moito talento, xa demostrou a tempada pasada ser un dos mellores equipos a nivel ofensivo e esta tempada manteñen esa mesma liña e idea de xogo. Ademais chegan nun bo momento despois de dúas vitorias seguidas e con xogadores como Kiki nun grandísimo estado de forma, é un dos equipos chamados a estar entre os 4 primeiros nesta primeira fase.”\nO partido disputarase a porta pechada debido ás restricións sanitarias e poderase seguir en directo a través da conta de Youtube do club.\nDerrota do JERUBEX Santiago Futsal na súa visita ao Guillermo Molina.\nO JERUBEX Santiago futsal disputa o seu segundo partido consecutivo contra Ceuta.\nO JERUBEX Santiago Futsal non consegue a vitoria nun axustado partido.\nO JERUBEX Santiago Futsal recibe ao U.A. Ceutí.\nSaúl Marrupe non continuará no JERUBEX Santiago Futsal\nInicio de ano sen puntos para o JERUBEX Santiago Futsal.\nEn busca dos tres primeiros puntos de 2021.


A Garda Civil investiga os roubos nas tumbas dos cemiterios de Sada e Bergondo | Noticias de Galicia | CRTVG\nA Garda Civil investiga os roubos nas tumbas dos cemiterios de Sada e Bergondo\nPublicado o 31/01/2019 13:09\nA Garda Civil investiga os roubos de placas en cemiterios de Bergondo e Sada. Foron os veciños os que se decataron do acontecido, despois de acudir a un funeral. Din que é unha falta de respecto e que o roubo só obecede á idea de facer mal.\nOs veciños están molestos. Van pasando polo cemiterio a ver se os seus nichos están danados. Nun número elevado de casos, as placas estaban pegadas ás lápidas, pero tamén levaron algunhas que tiñan parafusos. Teñen medo de que este tipo de feitos poidan volver repetirse.\nDesde o Concello de Bergondo pídenlles aos donos dos nichos que, se detectan algún movemento sospeitoso ou máis roubos, o denuncien canto antes na Policía Local. Tamén recomendan presentar denuncia individualizada na Garda Civil de Sada. Non é a primeira vez que se rexistran roubos no camposanto.\nOs axentes da Garda Civil actúan de oficio e investigan tamén os danos que se produciron no cemiterio e Soñeiro, no municipio veciño de Sada. Alí comprobaron que se arrincaron varias placas, aínda que non teñan constancia de ningunha denuncia dos afectados.\nBergondo Sada Roubos\n'Matria', de Álvaro Gago, camiño dos Goya\nUn torrente de auga ten incomunicadas as vertentes leonesa e asturiana dos Picos de Europa


Mera de Arriba, Ortigueira - Wikipedia, a enciclopedia libre\nMera de Arriba, Ortigueira\nIgrexa de Santa María de Mera de Arriba\n96 hab. (2013)\nSanta María de Mera de Arriba é unha parroquia do concello coruñés de Ortigueira, na comarca do Ortegal. Segundo o IGE en 2013 tiña 96 habitantes (48 mulleres e 48 homes) distribuídos en 19 entidades de poboación, o que supón unha diminución en relación ao ano 1999 cando tiña 161 habitantes.\n4.1 Lugares de Mera de Arriba\nMera de Arriba ocupa a conca superior do Río Mera que percorre de norte a sur esta parroquia e os vales dos seus afluentes: o rego da Igrexa, o Zapateiro, e o da Fervenza, que veñen desembocar en Ponte Noval. Linda polo norte coa parroquia de Mera de Abaixo, polo leste coa parroquia de San Claudio, polo sueste coa parroquia do Ermo, e polo oeste cos concello de Cerdido e de Cedeira. A estrada AC-862 pasa polo alto do Pousadoiro na parte oeste da parroquia e dende aquí parte unha estrada local que pasando por Ponte Noval chega ao lugar de Veluz. Tamén atravesa a parroquia a vía de FEVE, que dispón dun apeadoiro.\nA igrexa parroquial na honra de Santa María está no lugar da Reitoral e ten planta de cruz latina, á súa beira queda o cemiterio parroquial.\nNo lugar da Ponte Noval hai unha ponte sobre o río Mera, pola que pasaba o camiño real en dirección a Ferrol. Segundo conta Anxel Rosende na súa Guía de Ortigueira, era a principal vía de paso até a construción da estrada actual por Ponte Mera, xa que era o único vao sobre o dito río. Nela houbo enfrontamentos con destacamentos franceses durante a Guerra da Independencia Española.\nNeste lugar hai unha escola de indianos, hoxe convertido en centro social parroquial.\nA ponte de Ponte Noval sobre o Mera.\nCentro Social na antiga Sociedade de Instrución dos indianos.\nLugares de Mera de Arriba[editar | editar a fonte]\nTraído desde «https://gl.wikipedia.org/w/index.php?title=Mera_de_Arriba,_Ortigueira&oldid=5651568»\nA última edición desta páxina foi o 22 de decembro de 2020 ás 14:22.


A presidenta do Consello da Cultura: "Moitos mozos perden o galego porque non está presente na educación básica"\nÁlvarez Blanco, recentemente elixida cabeza da institución, suxire "abrila a novos públicos" e "estreitar" lazos con Portugal e Brasil\nSANTIAGO DE COMPOSTELA, 13/06/2018.- Rosario Álvarez Blanco, presidenta do Consello da Cultura Galega, compareceu ante la Comisión de Educación e Cultura do Parlamento galego. - FOTO: EFE/ Xoán Rey.\nA presidenta do Consello da Cultura Galega, Rosario Álvarez Blanco, alertou este mércores que os mozos "queren o galego", pero "o perden porque non está presente na educación básica" e "se socializan en ámbitos nos que se lles impón o castelán".\nAsí o expresou durante a súa comparecencia na Comisión 4ª de Educación e Cultura do Parlamento galego, á que asistiu por primeira vez desde a súa elección, o pasado 31 de maio, como cabeza do Consello dá Cultura.\nNa Cámara, Álvarez Blanco respondeu a preguntas do catro grupos parlamentarios --PP, En Marea, PSdeG e BNG-- para clarificar as liñas estratéxicas que seguirá o organismo que dirixe, á vez que alertou sobre a situación do uso do galego nas franxas de idade máis baixas.\n"Moitas veces dise que os mozos non o falan coma se fose culpa deles. Non é que ao chegar aos 13, aos 14 ou aos 15 anos abandonen unha lingua, é que xa non se lles introduciu desde pequenos", valorou.\nE é que, segundo engadiu Álvarez Blanco, isto é culpa de que na educación básica "non está presente o idioma". "Hai que ir ás causas da desgaleguización, que non se produce de forma voluntaria senón por falta de apoio", sentenciou.\nAdemais, dixo que a "sorpresa" dos informes que realiza periodicamente o Consello dá Cultura é que o "abandono" entre os mozos deportistas se produce "conforme van tendo maiores éxitos deportivos", posto que, tal e como explicou, "as federacións están moito máis desgaleguizadas".\n"IMPÓNSELLES O CASTELÁN"\n"Os mozos queren o galego, pero se socializan en ámbitos nos que se lles impón o castelán como lingua de interacción e interlocución", criticou Álvarez Blanco, quen, a continuación, esgrimiu que hai "responsabilidades" que "non competen" ao Consello dá Cultura porque "as ten que asumir o Goberno".\n"E non só dirixímonos ao Goberno galego, senón a todas as institucións públicas: os gobernos municipais e locais, tamén as deputacións provinciais, teñen que investir en cultura se queren que levante cabeza", advertiu.\nNeste contexto, Álvarez Blanco lamentou o "escaso investimento público" en cultura, "un dos sectores máis afectados pola crise e polos recortes".\n"Dise, en concreto, que xera nestes momentos o tres por cento do emprego en Galicia e o dous por cento do PIB, polo que non é comprensible que só se lle dedique o 0,65 por cento do PIB en financiamento", declarou.\nNoutra orde de cousas, a recentemente electa presidenta do Consello dá Cultura Galega valorou que o seu predecesor, o profesor Ramón Villares, deixou unha institución "renovada cun alto de nivel de prestixio", á vez que anunciou que a súa xestión "non vai ser continuista" e vaise a centrar en tres liñas.\nA primeira delas buscará "integrar a cultura humanística e a científica", sector no que a Comunidade galega, segundo afirmou, é "punteira". "Isto incide sobre o prestixio e a innovación da lingua", asegurou.\nAs outras dúas liñas de actuación serán dar "atención a distintos colectivos culturais" --creadores, produtores, fabricantes e distribuidores, entre outros-- e "esforzarse en chegar aos novos públicos" a través de "novos modelos de comunicación e formatos de actividade" que incida tamén en ámbitos "especializados".\nAsí mesmo, Álvarez Blanco alertou das "lagoas importantes" da cultura galega en sectores por parte de "algunhas institucións" ás que, advertiu, o Consello "non pretenden substituír".\n"O ecosistema cultural precisa iniciativas que active a articulación sectorial", declarou para despois suxerir que "unha das prioridades" do organismo que preside será establecer "liñas de comunicación de ida e volta para difundir a cultura galega no exterior".\nPara iso, fixo fincapé en "reflexionar" sobre a internacionalización e "estreitar" relacións con Brasil e Portugal, así como "recuperar o europeísmo" e destacar a "posición atlántica" de Galicia para a súa proxección externa.\nA representante de En Marea na comisión Ángeles Cuña valorou que Álvarez Blanco sexa a primeira presidenta feminina do Consello da Cultura, aínda que estableceu as posturas "críticas pero tamén construtivas" do partido instrumental coa institución.\nNeste sentido, suxeriu que a internacionalización da cultura "pode avanzar non só con Brasil e Portugal, senón co sete países lusófonos". Ademais, Cuña dixo que "non pode entender" o incremento de 0,5 por cento dos orzamentos do próximos catro anos para a institución, polo que solicitou á súa nova presidenta que "reflexione sobre esta cuestión".\nPola súa banda, a deputada do BNG Olalla Rodil saudou a elección de Álvarez Blanco como primeira presidenta muller en 35 anos de historia do órgano, á vez que lle transmitiu as "preocupacións" do Bloque sobre a situación do idioma galego na mocidade e os "recortes" da Xunta en cultura.\nMentres tanto, a representante do PSdeG Concepción Burgo erixiu ao Consello nunha "institución moi especial, consolidada e importante" e expresou que ve no programa da nova presidenta "proxectos ambiciosos" que espera que "poidan cumprilos na súa totalidade".\n"Non temos en Galicia unha clara política de internacionalización e de proxección exterior, polo que me alegra saber que ten esa preocupación", engadiu.\nPola súa banda, o deputado do PP César Manuel Fernández tamén destacou que unha muller estea á fronte da institución e dixo que lle parece "interesante" a intención de Álvarez Blanco de "abrir o Consello á sociedade" con "novos formatos e novas tecnoloxías".\nAdemais, en canto ao traballo do organismo polo idioma, tendeu a man a que o Goberno galego traballe en "consonancia" co organismo. "Todos coincidimos en como se produce unha criba na transmisión xeracional, cuestión na que o Consello implementa moitas actividades", subliñou.


Falamos con Xisela Franco, xurado dos V Premios María Luz Morales | Academia Galega do Audiovisual\nFalamos con Xisela Franco, xurado dos V Premios María Luz Morales\nna categoría Entrevistas, Novas, Premios María Luz Morales\nA cineasta, documentalista e docente Xisela Franco forma parte do xurado dos Premios María Luz Morales que chegan este ano á súa quinta edición. Non separa as súas facetas de creadora e docente “son cineasta, interésame a imaxe en movemento, capturala, cosela; traballar con paisaxes, persoas; esculpilas, construilas, aprender a través delas. A docencia é unha prolongación desa necesidade de coñecemento e de expresión. Estou nunha facultade de Belas Artes onde a liberdade é a condición de partida e non hai que explicar que o cinema é arte. Adoro estar con xente nova e conectar con eles, axudarlles a atopar a súa voz, recibir a súa frescura”.\nFalamos con ela sobre a súa experiencia como xurado que, de partida, define como “unha marabilla”.\nAs convocatorias de premios de ensaio escrito son habituais, pero non sucede así co videoensaio, como valoras esa categoría?\nParéceme unha proposta fantástica que desprega un camiño interesante e prolífico, o do cine ensaio ou videoensaio, no que hai moito por explorar. Ábrense camiños para o cinema documental contemporáneo, por exemplo no campo dos xéneros do eu, ou do apropiacionismo.\nQue opinión che merecen os premios á hora de incentivar a produción de materiais académicos, coidas que hai outras fórmulas máis axeitadas?\nNos dous premios de ensaio audiovisual penso que a proposta que mellor acollida ten entre o xurado é a das obras creativas, que se alonxan dunha visión convencional divulgativa para valorar o xénero desde a experimentalidade e a poesía audiovisual. Valórase a exploración fílmica. Nos premios escritos tamén se valora a innovación e o risco, a poética do texto. O coñecemento subxectivo, ese do cinema ensaio é máis artístico que académico e velaí reside o seu valor. Non interesan as reportaxes televisivas.\nComo pensas que poderían mellorar os María Luz Morales?\nNo caso das películas presentadas, penso que invitaría a participar máis xente sendo máis inclusivos na explicación das propias bases, ampliando o concepto de ensaio audiovisual para que se entenda que hai moitas maneiras de falar con imaxes e sons sobre cinema galego ou internacional, mentras sexa combinando reflexión e a poesía desde esa subxectividade no análise que permite o ensaio. Habería que explicar con énfase nas bases que as persoas participantes poden achegarse á análise formalmente desde unha visión máis experimental, etnográfica, ou autobiográfica. Invitar a que entre un traballo que toque a temática do audiovisual en calquera das súas infinitas aproximacións. Nas películas de metraxe atopado, explicar que non teñan medo a servirse de imaxes roubadas doutras películas, porque o contexto dos premios permite esa licenza. Nas bases pídese que se sexa posuidor dos dereitos, tímidamente dise que se acolla á cita, en calquera caso pode xenerar dúbidas. Por exemplo parece que se responsabiliza ao autor de que asuma a súa responsabilidade de arriscarse só no uso de imaxes de películas da historia do cinema para as que evidentemente non vai ter dereitos, pois esa é a propia liña que os premios queren propiciar. Por outro lado, a idea do academicismo tamén hai que poñela en cuestión. O cinema ensaio máis interesante precisamente móvese alonxado da reportaxe científica divulgativa para plantexar o poético como subxectividade válida tamén para a análise dun determinado estudo. A arte é tamén unha maneira de coñecer aceptada na academia. O coñecemento artístico é o eixo principal por exemplo nunha facultade de Belas Artes.\n“A arte é tamén unha maneira de coñecer aceptada na academia. O coñecemento artístico é o eixo principal por exemplo nunha facultade de Belas Artes”.\nXisela Franco. Cineasta, documentalista e docente.\nAdemáis de ser xurado dos María Luz, podes contarnos en que outros proxectos estás a traballar?\nVeño de facer un programa co Festival S8 con películas de alumnas de Belas Artes titulado Quen son? Auto-etnografías fílmicas de artista. Este mes estou en conta atrás facendo unha peza sobre Margarita Ledo convidada polo colectivo de comisarios que fan Performa (Mónica Maneiro, Iñaqui MArtinez Antelo e David Barro) para unha exposición, pero esa peza levoume a facer unha curta, por certo un film ensaio, sobre a propia Margarita, á que adoro. Estou levitando en bucle de traballo, longas noites cose que te cose coa montaxe. Un ano máis estou preparando con Ángel Sánchez do festival PlayDoc un comisariado de documental expandido na rúa, para ser proxectado en Tui como o que fixemos o ano pasado. Foi unha marabillosa experiencia titulada Cinema-precorridos, noite a deriva. Se engadimos que estamos nos últimos días de entregas do alumnado, correccións e titorías na facultade, pois non teño outra vida que currar, e integrar a miña familia no estrés desta xincana.\nCal é a parte que menos che gusta desa voráxine?\nO que máis me esgota é a precariedade xeralizada que lle tocou á miña xeración. Son profesora asociada, vértice da precariedade na universidade. Á súa vez, vivir de facer as miñas pelis artísticas é complicado, e fago moitas encargas para poder despois traballar nasmiñas propias cousas . Ao final aprendo de todo. Pero vivo nun continuo estado de traballo multitarefa que non cesa de día nin de noite…\nComo asociada da Academia, que outras iniciativas consideras que se poderían levar a cabo para promover e visibilizar o noso audiovisual?\nPenso que é esencial un espazo para a produción, onde poidamos alquilar a moi baixo custe material, que haxa unha sala profesional de montaxe, de son, laboratorio de revelado para cinema. Un espazo para todas e todos. Coller o modelo de LIFT en Toronto e facer algo así aquí, unha cooperativa de artistas-cineastas onde poder traballar e compartir, facer cursos. Eu estaría encantada de formar parte dese proxecto. Tamén se precisa unha axencia de distribución dos nosos traballos, temos modelos aos que mirar fora. Penso que as Institucións, a Xunta, teñen que comprender de verdade a importancia do audiovisual en Galicia, apostar de verdade sen titubear, entendelo como algo que nos define. Por exemplo facer en pequeno unha iniciativa coma a do NFB canadense. Vivín catro anos en Canadá e estou vinculada a ese lugar, por iso sempre que alí flipaba con algo escalable a Galicia me parecía boa idea traelo aquí. Como soño persoal quixera de novo montar unha escola de cinema na liña do Novo Cinema Galego, fixemos un proxecto así hai algúns anos, a escola 35ESAV en Vigo, pero non terminou de saír porque eran cinco itinerarios de estudo (mestrados en fotografía tamén) e penso que habería que volver a intentalo aprendendo dos erros. Foi unha aprendizaxe inmensa, dous anos de traballo tolo que quero pensar que me serviron de moito. Chegamos a montar a escola, arranxar o espazo que era inmenso, incluso facer cursos, masterclasses, pero tivemos que abortar o proxecto porque algún dos mestrados non tiña alumnado e a inversión no espazo era enorme. Era una cooperativa de oito socios pero fomos moi ambiciosos. As cousas ás veces non saen. Coido que o que eu dirixía, Mestrado en cinema e creación audiovisual, podería ter saído adiante, era no que había máis interese e alumnado inscrito e o proxecto era único, integrando a una tritena de profesionais talentosos do noso cinema. Hai tanto por facer!\n“Como soño persoal quixera de novo montar unha escola de cinema na liña do Novo Cinema Galego”.\nOs premios María Luz Morales de ensaio e videoensaio sobre o audiovisual organízanse co apoio de Deputación da Coruña, Deputación de Lugo, Os premios naceron en 2017 para estimular a produción de ensaio e Os premios naceron en 2017 para estimular a produción de ensaio e videoensaio en lingua galega e para reivindicar a figura da escritora e xornalista María Luz Morales. Contan co apoio da Área de Cultura da Deputación da Coruña, a Área de Cultura, Patrimonio Histórico Artístico e Normalización Lingüística da Vicepresidencia da Deputación de Lugo, a Deputación de Ourense e a Deputación de Pontevedra.\nFotografía: Mar Caldas


Losada cualifica o Plan Eólico de Feijóo de “fiasco histórico” - PSdeG-PSOE\nInicio Novas Losada cualifica o Plan Eólico de Feijóo de “fiasco histórico”\n26.02.2014 32641281A Abel Losada, eólicos 0\nAbel Losada reclámalle a Feijóo que defenda ás eólicas galegas presentando un recurso de inconstitucionalidade contra a supresión retroactiva das primas ás renovables que prexudica a Galicia a favor das grandes enerxéticas\nO portavoz de Industria do Grupo Socialista, Abel Losada, dixo hoxe que o Plan Eólico de Feijóo supuxo “o maior fiasco da historia industrial recente de Galicia”. Así o dixo nunha Interpelación no Pleno do Parlamento na que lle reclamou á Xunta que “explique como vai solucionar” a paralización do anterior plan eólico, que deixou ás empresas galegas sen primas do goberno.\nO responsable socialista reclamoulle a Feijóo que defenda os intereses económicos e industriais de Galicia e polo tanto a produción da enerxía eólica presentando un recurso de inconstitucionalidade contra a norma do goberno central que prexudica ás enerxías renovables en favor das grandes enerxéticas tradicionais. Losada dixo que “os intereses de Galicia non se defenden en almorzos informativos no Ritz, deféndense nos tribunais”.\nO parlamentario socialista advertiu que a eliminación das primas ás enerxías renovables pechou a porta á industria eólica galega logo de que Feijóo decidira anular o decreto eólico aprobado polo goberno socialista por “ideoloxía e negocio”. Explicou que ao anular o concurso precisamente para intentar beneficiar a determinadas empresas a conclusión foi que sumiu ao sector eólico nunha fonda crise.\nExplicou que dende a paralización do decreto eólico a realidade é que Galicia perdeu 5 puntos en xeración de enerxía eólica, dende o 19 ao 14 por cento do Estado, pasando de ser a segunda Comunidade Autónoma a ocupar o quinto lugar en produción eléctrica, coa conseguinte perda de oportunidades de negocio e emprego industrial.\nLosada dixo que estes son os datos do “fiasco histórico” de Feijóo, que prometera 14.000 empregos e 6.000 millóns de euros de inversións para o sector co novo concurso, que se traduciron en que catro anos despois tan só foran quen de aprobar os tres primeiros parques no ano 2014.\nMentres, dixo, as grandes enerxéticas, Iberdrola, Endesa e Gas Natural – Unión Fenosa, gañaron en 2013 6.000 millóns de euros de beneficios mentres o goberno impide o desenvolvemento das renovables, nomeadamente das eólicas. Así o evidencia o informe enviado polo Goberno á Comisión Nacional de Mercados e Competencia, que enceta un “ataque frontal” ao provocar que as eólicas soporten o 70 por cento do recorte con só o 25 por cento das primas.\nAcusou ao PP de ter “inventado” o déficit de tarifa para consagrar os beneficios destas grandes empresas que o único que queren é sacar o máximo beneficio dunhas centrais nucleares ou instalacións hidroeléctricas que “xa están mais que amortizadas”, impedindo a competencia das enerxías renovables coa complicidade do PP en Madrid e Galicia.\nLosada acusou ao goberno galego de permitir un incremento das tarifas dos usuarios para disparar as contas de resultados das empresas culpando ás renovables. Dixo que “non é culpa das renovables, é do sistema que vostedes non modificaron”, e puxo como exemplo o caso de Alemaña, onde conxelaron os programas de enerxía nuclear e potencian ás renovables coa enerxía un 33 por cento mais barata que en España.\nAcusou ao PP de “estarnos enganando” e dixo que “non queren copiar o modelo de Alemaña porque defenden os intereses das grandes enerxéticas” e beneficiando a unhas empresas que xa teñen as centrais hidroeléctricas e nucleares amortizadas “e entran nos pulls de prezo cos prezos de produción mais altos”.\nArtigo anterior\tVal censura ao Goberno e ao PP por rexeitar establecer protocolos de emerxencia para os temporais, fixar axudas e recuperar o seguro de mal tempo Artigo seguinte\tOs socialistas consideran o traslado de doentes da área de Vigo cara Santiago un motivo máis para a dimisión de Mosquera\nPresentan unha proposición de lei para blindar a sanidade e a educación públicas dos recortes


Pregunta do 08-10-2015\nMirando na páxina da marca que mencionas indica que o test ten unha alta sensibilidade, xa que é moi sensible e con gran calidade á hora de detectar a denominada hormona do embarazo. Así que non tes motivos para estar preocupada. De todos os xeitos, se segues preocupada por que “non te fías” da proba por que pensas que pode ser un falso negativo, podes repetila para a semana e así quedar completamente segura é tranquila, aínda que non é necesario.\nSegue tomando a píldora normalmente, e estate a atenta no próximo ciclo menstrual por se non che volve a baixar a regra, por que pode ser que sexas moi sensible ós estróxenos da píldora o que fai que non teñas sangrado na semana de descanso. Como xa che comentei , isto é perfectamente e pásalle a algunhas mulleres, pero se é un tema que che inquieta podes acudir o teu medico/a a facer unha revisión.


Astronomía na beirarrúa: Maio 2007\nOrganizada por asociacións e clubes de astronomía de todos os continentes, o pasado sábado día 19 de maio celebrouse no planeta Terra a ISAN - International Sidewalk Astronomy Night.\nAstronomia na beirarrúa uniuse ao evento, como non. Tiñamos prevista unha observación sorpresa na cidade. Claro que, debido á mesta cuberta de nubes que había sobre Compostela, tivemos de cambiar de plans e adicamos o tempo a charlar da terra, do ceo e... de todo.\nA ver se para o ano o Meteosat nos dá unha tregua :)\nposted by perseo @ 17:17 5 comments\nposted by perseo @ 12:49 5 comments\nposted by perseo @ 20:59 5 comments\nAtopan un planeta parecido á Terra na zona habitábel da estrela Gliese 581\nE do Barrio de San Pedro a un lugar perto dunha estrela a 190 billóns de kilómetros da Terra (si, si, "billóns" con "b").\nUn equipo de astrónomos portugueses, suízos e franceses do Observatorio Europeo Austral (ESO) acaba de facer público o descubrimento dun planeta non demasiado diferente da Terra orbitando arredor da estrela Gliese 581. O novo planeta (Gliese 581 c), cun diámetro 50% maior que o da Terra, e unha masa unhas cinco veces superior, está a unha distancia tal da súa estrela que as temperaturas nel poderían permitir a existencia de auga líquida. Aínda non se puido detectar a presencia da auga, como tampouco existen datos fiábeis sobre as temperaturas reais na súa superficie, que poderían ser moi superiores ás previstas se no planeta existise un forte "efecto invernadero". Porén, a noticia é relevante, porque dos 229 planetas atopados até hoxe fóra do sistema solar (sabías que había tantos...?) a maioría son moito máis grandes que a Terra e están situados demasiado perto ou demasiado lonxe do seu sol como para poder albergar vida, tal como a coñecemos.\nSe queres sabelo case todo sobre os planetas extrasolares detectados até o de agora, bótalle un ollo á Enciclopedia dos planetas Extrasolares\nTitulares na web do E.S.O.:\nposted by perseo @ 18:42 5 comments


Home Movie Day: celebrando os vídeos caseiros – disquecool\nPor Cris Cine, Escenas 05/11/2013\nHome Movie Day: celebrando os vídeos caseiros\nO pasado 18 de outubro foi o Home Movie Day: un evento anual que reivindica o valor dos nosos vídeos caseiros. Este día celébrase internacionalmente, en locais diversos que organizan unha exhibición pública deste tipo de materiais, de xeito que cada persoa pode compartir os seus vídeos, e tamén ver os dos seus veciños.\nO Home Movie Day naceu en 2002 e cada ano máis xente se suma á idea. Se imos á web oficial, veremos que non hai organizadores de tal cousa en Galicia, sen embargo, o Pub Atlántico, de Santiago de Compostela, si recolle a proposta e organiza o seu propio Home Movie Day. E o que é mellor, non o fai o 18 de outubro, senón mañá, 6 de novembro, ás 22.00 horas.\nSe queres participar podes pasarlles as túas películas en diversos formatos: Super8, VHS, diapositivas, DVD… e eles revísanas para a súa proxección. E se non tes ningún vídeo que compartir sempre podes pasar a ver os filmes caseiros dos demais. A actividade é de balde.\nPode que sexas un pouco escéptico sobre o valor deste Home Movie Day. Por que alguén querería ver o vídeo de cando aprendín a andar en bici? Quen ten algún interese na voda dos meus pais? Pois moita máis xente da que cres. E é que cada vídeo é tamén un documento histórico dun tempo e un lugar: antes os nenos ían en bici sen casco, e os vestidos de festa era diferentes que agora. Por só dicir dúas cousas. Por suposto, pode haber algo de curiosidade morbosa, pero vai máis alá diso.\nEntre os defensores do Home Movie Day atopamos nomes tan coñecidos como o de John Waters, quen afirmou que “non hai unha mala película caseira. Estas mini-obras mestras do underground son reveladoras, terroríficas, divertidas, sempre imperfectas, cheas de arte inesperado, e claman dende os desváns e armarios do mundo para ser vistas de novo. Home Movie Day é unha orxía de autodescubertas, unha oportunidade para ver os recordos familiares convertidos en espectáculo. Se tes unha, sácaa rapidamente e ensínaa xa”, ou Martin Scorsese, quen dixo que “os filmes caseiros non só capturan momentos privados da vida da nosa familia, tamén son documentos históricos e culturais. Pensade na película de 8mm de Abraham Zapruder que rexistrou o asasinato do presidente Kennedy ou no famosa rodaxe chea de cor que Nickolas Muray fixo a Frida Kahlo e Diego Rivera coa súa cámara de 16mm”.\nSe ti tamén queres compartir as túas vivencias, ou descubrir o mundo a través dos filmes dos teus veciños, só tes que achegarte ao Pub Atlántico mañá a noite. Unha fantástica idea que esperamos que creza ano a ano.\nsantiago de compostelaVídeosvídeos caseiros\nAnteriorMasters of Sex: orgasmos finxidos, vibradores transparentes e voyeurismo científico\nSeguinteCineuropa xa está aquí!


Os 20 anos da web en Voces de Galicia – Marcus.gal\nOs 20 anos da web en Voces de Galicia\nEsta mañá coincidimos en RadioVoz para falar dos cambios que supuxo a Internet para a sociedade Javier Wicho Pedreira, Patricia Ferrol e un servidor, baixo a condución de Isidoro...\nde\tMarcus\t29 Abril, 2009\nEsta mañá coincidimos en RadioVoz para falar dos cambios que supuxo a Internet para a sociedade Javier Wicho Pedreira, Patricia Ferrol e un servidor, baixo a condución de Isidoro Valeiro.\nO tema da tertulia estaba marcado polos 20 anos da WWW o que Wicho ampliou asegurando que a Rede ten uns 40 anos (os cumpriría en setembro), dato cronolóxico que quixen matizar, pois entendo que cadaquén tende en datar a Internet segundo os seus intereses. Así, ARPANET, a rede nacida nos EE.UU. cumprirá 40 anos, pero non foi ata o 1 de xaneiro de 1983 cando se instaurou coma protocolo de comunicación o actual TCP/IP (¿26 anos?), se mirarmos á web incluso os 20 anos sería unha esaxeración (as primeiras webs tardaron en chegar), pero eu entendo que cando falamos da Internet estamos a facer referencia a unha rede pública de comunicación na que conviven distintos ámbitos, dende o educativo ata o puramente comercial, e non sería ata abril de 1995 cando iso sería unha realidade. Meses despois (o 15 de decembro, para máis señas) chegaría a Infovía a España, polo que en certa medida non chegamos tan tarde a esta revolución. Con estas últimas contas teriamos unha Internet con 14 anos, ou sexa, menor incluso que a propia web, o que pode resultar paradoxal, de aí que ningún dos datos anteriores teña moito sentido porque, simplemente, a Rede non é unha cousa ben definida, e a súa creación foi accidental, de aí moitas das súas carencias e a dificultade de escribir unha historia fiel da mesma.\nSendo serios, nunca poderiamos celebrar o cumpreanos da Internet, e de querer facer celebracións históricas, deberiamos falar de aniversarios dos distintos momentos relevantes para a súa creación. Así, o 20º aniversario da proposta de creación da WWW é un acontecemento a ter en conta, principalmente porque serve de recordatorio do moito que cambiou as nosas vidas algo que leva tan pouco tempo entre nós (aínda que a tecnoloxía que sostén esta infraestrutura sexa anterior ao meu propio nacemento).\nDeixando de lado o asunto, durante o programa de radio tamén comentamos outros moitos temas, para o que tamén fixeron as súas achegas polo fío telefónico Carlos Agulló (subdirector de La Voz e responsable da súa edición dixital) e Víctor Domingo (director da Asociación de Internautas). Sen máis rollo, deixo aquí o corte completo do programa de RadioVoz:


Encontro coa escritora María Canosa e os escolares de Cerceda este xoves 18 de maio - Concello de Cerceda (A Coruña / Galicia)\nNatureza·Historia·Progreso Inicio Vecindad Servicios sociales Igualdad Cultura Deporte Medio ambiente Sanidad Urbanismo y obras Desarrollo económico Normalización lingüística Entidades culturales y deportivas Nuestros Museos Actualidad Noticias Agenda Galería Boletín Alertas/Avisos Ayuntamiento Saludo de la alcaldía Junta de Gobierno Local Grupos municipales Presupuestos Servicios y equipamientos culturales Directorio Administración-e Sede ElectrónicaFactura Electrónica\tPerfil de contratante Normativa Plenos Avisos Acércate Como llegar Patrimonio Espacios para la cultura Naturaleza en Cerceda Alojamientos y restaurantes Fiestas y ferias Parroquias Rutas de senderismo Industria La industria en Cerceda Suelo industrial Nuestras empresas Polígono Industrial Acevedo Registro de empresas y comercios Encontro coa escritora María Canosa e os escolares de Cerceda este xoves 18 de maio\nCultura y educación\tLunes, 15 de Mayo de 2017\tXoves, 18 de maio: Encontro coa escritora galega María Canosa\nO alumnado dos centros escolares de Cerceda terán un encontro coa escritora galega María Canosa. Con ela coñeceremos un pouquiño máis as historias e as personaxes dos seus libros máis coñecidos. E en especial achegarémonos á figura de Rubicundo. O encontro desenvolverase o xoves 18 de maio, a partir das 11:30h, no Auditorio municipal de Cerceda\nXoves, 18 de maio: Encontro coa escritora galega María Canosa\nO alumnado dos centros escolares de Cerceda terán un encontro coa escritora galega María Canosa. Con ela coñeceremos un pouquiño máis as historias e as personaxes dos seus libros máis coñecidos. E en especial achegarémonos á figura de Rubicundo. O encontro desenvolverase o xoves 18 de maio, a partir das 11:30h, no Auditorio municipal de Cerceda 01 · 01 · 1970


29 Xaneiro, 2019 | Por GaliciaBaixo\nDía: 29 Xaneiro, 2019\nO concelleiro de Mobilidade mantivo unha reunión co sector do taxi que amosou o seu interese e a súa boa disposición a colaborar co proxecto. O transporte a demanda está entre as iniciativas municipais cofinanciadas polos Fondos Europeos de Desenvolvemento Rexional (FEDER). Ter o mellor transporte público, que responda ás necesidades reais dos usuarios e adaptado ao século XXI. Con este horizonte por diantre o Concello de Pontevedra comeza a dar os primeiros pasos cara a implantación dun modelo de transporte colectivo, a demanda, mediante vehículos de baixa capacidade (de…\nPensada para os servizos municipais e tamén para todos os particulares encargados da urbanización de novos espazos da cidade. O Concello xa dispoñía dun informe da oficina de Enxeñería do ano 2010; anos de experiencia acumulada e avances nos estudos teóricos a través da Guía da Deputación Provincial sobre os espazos públicos e os traballos de apoio á elaboración da ordenanza de mobilidade no propio Concello. A instrución bebe do documento de “Apoio na elaboración da ordenanza reguladora para a utilización dos espazos públicos e mobilidade amábel no Concello de…\nAs áreas de igualdade e educación familiar de Allariz organizan, en colaboración co Colexio Padre Feijoo e co IES de Allariz, unha nova actividade co alumnado de 6º de primaria, 2º e 4º da ESO de Allariz. Durante o mes de febreiro, unha vez por semana, e baixo a supervisión de profesionais do Instituto de Ciencias Sexolóxicas de Madrid INCISEX, a actividade busca aportar coñecementos sobre a pubertade, a adolescencia e aqueles cambios que teñen lugar nestas idades e que implican aspectos que van máis alá do físico. “ Falamos…\nO Concello de Ourense está a combater a praga do picudo vermello nas palmeiras (Phoenix Canariensis) situadas na contorna das Burgas, tras constatar que se atopan afectadas por este insecto no seguimento e control exhaustivo sobre o seu estado de saúde. De forma periódica, dende o último trimestre de 2018, estase a realizar un seguimento sobre o estado das árbores desta contorna. Nas análises efectuadas no mes de outubro pola concesionaria do servizo de Mantemento e Mellora das Zonas Verdes Públicas do Concello de Ourense, Valoriza Medioambiente, constatouse un empeoramento…\nO I Plan de Igualdade Intercentros (2019-2022) de Bueu é xa unha realidade, e por iso os centros educativos e o Centro de Información ás Mulleres apostarán por levar a cabo accións conxuntas e programadas a fin de fomentar a igualdade. Con este motivo iniciou a súa andadura este luns no salón de plenos da Casa Consistorial, onde tivo lugar o acto de presentación no que estiveron presentes o alcalde da vila, Félix Juncal, a concelleira de igualdade, Ana Isabel Otero, José Manuel Vilas, voceiro do PSOE, Mercedes del Pilar…\nO Concello de Bueu organiza un ano máis os obradoiros de memoria para persoas maiores que se iniciarán o 5 de febreiro. Nesta edición están programados catro grupos: no Centro Social do Mar os luns e mércores de 10 a 11.30 ou os martes e xoves de 10 a 11.30 h; e na Casa do Pobo de Beluso, os luns e mércores de 10.30 a 12 ou os martes e xoves de 10.30 a 12 h. As persoas que desexen participar poderán inscribirse previamente entregando a solicitude no Rexistro Xeral…\nA Comisión de Mobilidade, Infraestruturas, Obras e Servizos coñecerá este martes, 29 de xaneiro, o proxecto de reforma da praza da Castaña, unha proposta sinxela para devolver a vida veciñal á praza. Está incluído como mellora dentro da remodelación da rúa Cruz Vermella, que está practicamente rematada, e que tivo un custe próximo ao 1,2 millóns de euros. O investimento para reformar a praza da Castaña é de 61.229,64 euros, que permitirá a demolición da actual estrutura de pedra e terra natural, para substituíla por mobiliario urbano que permita crear…\nA Concellería de Xuventude do Concello de Ourense abre o día 1 de febreiro unha nova convocatoria para que mozos e mozas da cidade poidan optar aos locais de ensaio do Espazo Lusquiños (Av. Marín). Poderán solicitar locais grupos musicais noveis e solistas, tanto instrumentais como vocalistas, aínda que os colectivos terán preferencia sobre as peticións individuais. “Con esta proposta ofrecemos á nosa xuventude unha oportunidade para achegarse ao mundo da música e de entrar en contacto con outras persoas da súa idade coas súas mesmas inquedanzas. Tamén estimulamos que…\nO Parque Ramal dos Galos lucirá pronto unha imaxe renovada, despois das obras de mellora integral que esta semana comezou a levar a cabo a empresa Rocas Graníticas del Condalo SL cun orzamento de preto de 20.000 €, con cargo a fondos municipais. No proxecto inclúese a renovación do pavimento do parque, co que se solucionarán os problemas de afundimento e se completará a zona de formigón con adoquín. Así o salientou o alcalde da vila, Félix Juncal, na súa visita ás obras este venres, onde avanzou que tamén se…


Fabricantes de caixa de té de vimbio 3 - Provedores e fábrica de China caixa de té de vimbio 3\nAcerca deste artigo ¡Organiza a túa casa cunha caixa catchall de madeira rubia premium! A caixa de almacenamento de madeira conta con carballo branco de alta calidade con incrustación de cedro, bisagras douradas lisas de 90 graos, selo a proba de cheiro e un acabado atractivo. Perfecto para gardar recordos e todos os tamaños de correo. As bisagras bloqueanse a 90 graos polo que a tapa permanece aberta. Esta caixa de almacenamento de calidade Premium amosarase moi ben en calquera lugar da túa casa. Outra caixa Stash de alta calidade só está dispoñible en Blake & Lake. Tamaño adecuado para ti ...\nCaixa de té de vimbio 3 j003\nAcerca deste artigo caixa de almacenamento de té multifuncional con tamaño de partición axustable: as 3 particións espazos da caixa de té de vimbio proporcionan espazo suficiente para o almacenamento. O deseño desmontable permítelle controlar mellor o espazo de almacenamento libremente, axeitado para tamaños grandes Bolsa de té pequena √ Manter o té e os produtos secos frescos durante moito tempo: a nosa caixa organizadora de almacenamento de té está feita de madeira de bambú de alta calidade, rica en madeira de bambú natural. O ambiente pechado único mantén o fragrante orixinal ...\nCaixa de té de vimbio K615\nSobre este artigo EXCLUSIVO MADERA DURA: feita de madeira natural, esta caixa de té vén con aspecto rústico e de moda e vimbio natural na tapa da tapa. Acepta máis de 40 bolsas de té con espazo suficiente para encher a caixa de té sen que a tapa toque a parte superior das bolsas de té cando a tapa está pechada. Múltiples fins: pódese usar para algo máis que bolsas de té. Almacena os accesorios de cociña, condimentos de café, artesanía, material escolar e de oficina, xoias e outros pequenos obxectos. DOADO DE USAR ...


O Concello advirte a Albada de que poderá declarar a caducidade da súa concesión se segue a incumprir a obriga de selar os vasos colmatados do vertedoiro de Nostián - Coruña Online\nO Concello da Coruña, a través da súa área de Medio Ambiente, vén de requirir novamente a Albada, empresa concesionaria da planta de Nostián, para que proceda ao selado dos dous vasos de depósito colmatados en cumprimento do real decreto lexislativo 1/2016 polo que se aprobou o texto da Lei de prevención e control integrados da contaminación (IPPC). Ademais, o departamento que dirixe a concelleira María García advirte á UTE de que, no caso de persistir na infracción, a administración local “poderá declarar a caducidade da actual concesión, sen dereito á indemnización”, ante un incumprimento ambiental de carácter grave. Esta posibilidade aparece recollida no prego de cláusulas administrativas que regula o concurso público polo cal se lle adxudicou a Albada a explotación da citada planta. A responsable municipal indica, ao fío, que “o cumprimento das súas obrigas non pode servir como escusa á empresa para empregar ao cadro de persoal como moeda de cambio”. Así, a titular de Medio Ambiente, que mantivo unha reunión con representantes dos e das empregadas de Nostián, especificou que o Concello “estará moi vixiante, non só ante a necesidade de selar os vasos xa saturados, senón ante o cumprimento das condicións laborais e o mantemento dos postos de traballo”.\nPor outro lado, e con respecto á data de finalización da vixente concesión, a concelleira comentou ao cadro de persoal de Albada que o Consello Consultivo, a quen se remitira a administración local, ditaminou a mesma entre xaneiro e setembro do ano 2020, emprazando ao Concello a establecer a data exacta de finalización da concesión tras escoitar os argumentos da concesionaria. “Cabe resaltar que o propio Consultivo fixo fincapé na dificultade para poder ditaminar cando empezou, e polo tanto, cando remata, a concesión da planta”, explicou.


Iluminación e electrodomésticos | Consumer\nIluminación e electrodomésticos\nAs lavadoras de carga frontal resultan máis económicas que as de carga superior ao gastar menos enerxía e auga\nPor mediatrader 27 de Xuño de 2002\nAforrar enerxía é o obxectivo fundamental que adoitas marcarche como obxectivo cando pretendes reducir a factura da luz que che chega a casa cada dous meses. Lograr este obxectivo esixe saber utilizar con cabeza tanto os distintos electrodomésticos que teñas no fogar como a iluminación que instales na túa vivenda.\nPaira un adecuado uso da iluminación lembra que che convén adquirir lámpadas de baixo consumo, xa que gastan un 80% menos de enerxía. Aínda que o seu prezo é elevado (6/7 euros) duran entre oito e dez veces máis polo que, despois de amortizadas, cada una supón un aforro ao redor dos 60 euros. Tamén é interesante que che expoñas a instalación de interruptores de presenza. A vantaxe é que as luces se acenden ou apagan automaticamente ao detectar persoas.\nEn relación coa lavadora nunca debes perder de vista que o lavado con auga fría aforra até un 90% de electricidade. Por outra banda, as lavadoras de carga frontal resultan máis económicas ao gastar menos enerxía e auga que as de carga superior. Na cociña convenche utilizar recipientes cuxo fondo sexa maior que o lume. Se tapas as cacerolas podes aforrar até un 20% de enerxía. Ademais, se te habitúas á pota exprés, consumirás a metade de enerxía á hora de preparar a comida.\nEn canto á calefacción non a utilices innecesariamente. Pensa que, de todos os sistemas, o eléctrico é o máis caro (isto mesmo é aplicable a quentadores e cociñas). De calquera xeito, non abuses da calefacción, apágaa pola noite e non a acendas pola mañá ata que a casa non estea ventilada e pecháronse as xanelas.\nProcura manter a temperatura da casa entre os 20 e os 23ºC. Paira durmir basta con 15 ó 17ºC. Cada grao que aumenta a temperatura consome dun 5% a un 7% máis de enerxía. Finalmente, se vas facer una reforma na túa casa, utiliza materiais illantes e cristais dobres. A longo prazo, lograrás amortizalos.\nElectricidade electrodomésticos Iluminación-gl


"Camiño A Dentro" completa a súa posta en valor do Camiño Portugués coa presentación dun catálogo e un audiovisual con todas as accións artísticas\nA deputada de Turismo, Ana Laura Iglesias, salienta que o proxecto "promocionou a ruta xacobea e o talento das mulleres artistas, e acadou un gran impacto social, nos medios e nas redes sociais"\nO proxecto "Camiño a dentro", promovido pola Deputación de Pontevedra e a Xunta de Galicia a través do programa "O teu Xacobeo", pechouse esta mañá no Palacete de las Mendoza, sede de Turismo Rías Baixas, coa presentación dun catálogo e un vídeo-resumo de todas as accións enmarcadas nesta iniciativa.\n"Camiño A Dentro" é un proxecto de posta en valor do Camiño Portugués na provincia de Pontevedra e do Camiño Portugués da Costa. Entre o 3 e o 25 de outubro pasados trece artistas, todas elas mulleres, realizaron accións en dez concellos para promocionar o Camiño. "Foi un proxecto dinámico, creativo e participativo que acadou os obxectivos de divulgar o noso patrimonio, dar a coñecer o traballo e o talento das mulleres, interactuar coa veciñanza, implicar aos colectivos sociais e culturais dos concellos e xerar un diálogo coas peregrinas e peregrinos", salientou a deputada de Turismo, Ana Laura Iglesias, durante a presentación do catálogo e o vídeo.\nA deputada agradeceu o seu traballo a todas as artistas que participaron no proxecto, ao alumnado de Belas Artes da Universidade de Vigo e do Colexio Santiago Apóstol de Soutomaior (que colaboraron na iniciativa) e á comisaria do proxecto, Paula Cabaleiro. As artistas participantes son Dores Tembrás, Carmen Quinteiro, Ruth Montiel, Marta Figueiredo e Sabela Caridad (ambas integrantes de Dúas), Noelia Blanco, Celina Fernández e Pia Nicoletti (as tres integrantes de Inherente Teatro), María Meijide, Lucía Loren, Carla Andrade, Nastasia Zürcher e Helen Bertels. "Todas elas son grandes artistas recoñecidas que evocaron o Camiño a través de distintas expresións e linguaxes", subliñou Ana Laura Iglesias.\nAdemais, a deputada fixo extensivo o seu agradecemento á Xunta de Galicia. "O proxecto "Camiño A Dentro" é a demostración palpable dos bos resultados que pode ter a colaboración institucional, neste caso cun proxecto que actúa de xeito transversal entre o patrimonio, a igualdade, a arte contemporánea e a participación pública", indicou.\nO director xeral de Políticas Culturais, Anxo Lorenzo, destacou que o proxecto "teceu redes no territorio, implicando a alcaldes e a alcaldesas, e a entidades do ámbito educativo e sociocultural". Ademais cualificou de "moi completo" o programa de "Camiño A Dentro" e explicou que as diferentes accións artísticas supuxeron "un estimulo cultural que acadou a implicación da cidadanía da provincia de Pontevedra". O director xeral tamén agradeceu á Deputación de Pontevedra a súa colaboración institucional para levar adiante este proxecto.\nEntre os e as asistentes ao acto estaban o alcalde de Nigrán, Juan González; o rexedor de Caldas de Reis, Juan Manuel Rey; varias das artistas participantes en "Camiño A Dentro", e alumnado da Facultade de Belas Artes da Universidade de Vigo.\nA comisaria, Paula Cabaleiro, manifestou que "foi un proxecto fermoso" e engadiu que, á hora de abordalo, tivo en consideración varios factores. Así, citou que quixo "incluír a artistas de distintas disciplinas que coas súas creacións puidesen poñer en valor o Camiño, que fixeran un traballo moi vencellado ao territorio, que lograsen unha interacción coa cidadanía, e que puxesen en valor a creación artística contemporánea a través da danza, a música, a fotografía, o teatro e outras expresións".\nDo catálogo de "Camiño A Dentro" imprimíronse 500 exemplares que se distribuirán entre os concellos participantes, as oficinas de turismo dos concellos polos que pasa o Camiño de Santiago na provincia de Pontevedra e os colectivos relacionados coas rutas xacobeas que o soliciten. Ademais estará dispoñible nas oficinas de Turismo Rías Baixas. No volume recóllese a traxectoria das artistas e tamén explícanse con detalle cada un dos proxectos que se desenvolveron dentro de Camiño A Dentro, ilustrados con fotografías das accións. O vídeo resumo está xa publicado no canal de You Tube de Turismo Rías Baixas.\nDesde a súa presentación ata a última acción artística "Camiño A Dentro" tivo un importante eco social, acadando unha ampla difusión pública tanto nos concellos nos que se organizaron as accións como no resto da provincia. Ademais tivo un gran seguimento tanto na prensa escrita e dixital galega como nas redes sociais.\n"Sumáronse moitas sinerxías e vontades no proxecto "Camiño A Dentro" e vense os resultados da cooperación e a participación. Sigamos redescubrindo, interpretando e vivindo o Camiño", concluíu a deputada de Turismo.


mobilizacións Archives - Marea de Vigo no Concello\nMarea de Vigo pide máis compromiso real e efectivo das administracións para poñer freo ás violencias machistas e seguir camiñando cara a defensa dos dereitos das mulleres.\nMarea de Vigo pide máis compromiso real e efectivo das administracións para poñer freo ás violencias machistas e seguir camiñando cara a defensa dos dereitos das mulleres. Co gallo do 8 de marzo, Marea de Vigo pon de manifesto unha vez máis a necesidade de implementar dende a institución local todas as medidas posibles para View Article\nMarea de Vigo considera que os 23 millóns de euros de axudas a Barreras teñen que comportar a entrada inmediata do Ministerio de Industria no accionariado do estaleiro.\nMarea de Vigo considera que os 23 millóns de euros de axudas a Barreras teñen que comportar a entrada inmediata do Ministerio de Industria no accionariado do estaleiro. “Que estes recursos acaben na industria auxiliar para abonar débedas é simplemente papel mollado ao sosterse soamente co expresado no seu día pola dirección do estaleiro” afirma View Article\nMarea de Vigo esixe ao Concello que medie ante abanca para evitar o peche de oficinas bancarias no rural vigués como en Sárdoma. Oriana Méndez: “O volume de negocio e beneficios da entidade rescatada con recursos públicos é tal que permite perfectamente manter unha rede operativa como a actual, especialmente en parroquias nas que View Article\nMarea de Vigo urxe ao Goberno local dar alternativa para a escola infantil Santa Marta. Rubén Pérez: “Se o Concello non garante un espazo para o proxecto educativo da escola infantil Santa Marta así como a matriculación a partir do mes que vén, será o primeiro concello do estado que pecha prazas públicas de educación View Article\nMarea de Vigo rexistra unha moción en apoio á mobilización pola Sanidade Pública do 9 de febreiro. 18-01-2020. Na moción, Marea de Vigo pide á Corporación local o apoio á mobilización convocada para o vindeiro 9 de febreiro pola Plataforma en defensa da sanidade pública, ante a situación e perspectivas da mesma na área sanitaria View Article\nMarea de Vigo apoia a folga de atención primaria o vindeiro día 19 e alerta de que a situación, especialmente na Área de Vigo, é insostible. Rubén Pérez, voceiro do Grupo Municipal da Marea de Vigo, afirma que a Xunta nin move ficha nin artella solucións para a necesaria redución da sobrecarga asistencial que sofre View Article


Coidar a leira - Carlos Alberto Sánchez - Nós Diario - Diario de intereses galegos\nCoidar a leira\n13:34 do 17 de decembro de 2018\nA vitoria ante o Zaragoza volve tapar o que levamos tempo comentando. O sistema de Natxo non está completo. Probablemente, a explicación está nos homes que utiliza e o resto de futbolistas que descarta. É dicir, Natxo trata de adaptar os seus homes a un sistema no canto de adaptar un sistema para as características dos futbolistas que ten ás súas ordes. De momento, supera sempre os problemas, pero coa sensación, moitas veces, de que hai algo que non vai con finura. Ao Dépor ráscanlle as marchas.\nO adestrador herculino ten un cadro de futbolistas moi superior ó resto de clubs. Así o opinan moitos técnicos da categoría, que aseguran que só falta saber cando vai ascender o Dépor, dando por descontado que o ascenso do equipo herculino é un feito. Unha afirmación que, por outro lado, é perigosa se o receptor non a xestiona con coidado. O afago debilita e escoitada desde un plano superior, mirando por riba do ombreiro, trae problemas porque o fútbol non é unha ciencia. Por exemplo, en Riazor, aos de Natxo pasoulles factura co Numancia e fóra da casa houbo máis exemplos: Zaragoza en Copa, Extremadura, Albacete…\nAnte o Zaragoza a cuestión non foi de falta de humildade. O último partido do Dépor en Riazor ten que ver con que os rivais teñen xa moi estudado o sistema do rombo de Natxo e coñecen as eivas do sistema. O cadro maño soubo presentar un fútbol que fixo dano aos herculinos. O que non puido controlar o técnico do Zaragoza foron os erros arbitrais (que deu dous goles en fóra de xogo) e probablemente se deixou un penalti sen pitar. Esas circunstancias minaron a moral do Zaragoza, que xogou moi ben case corenta e cinco minutos sen dar respiro ó Dépor. Os erros arbitrais por un lado, e o esgotamento físico, polo outro, bloquearon as ideas do equipo aragonés. Foron as dúas claves que acompañaron a vitoria deportivista.\nO adestrador herculino ten un cadro de futbolistas moi superior ó resto de clubs\nHai unha terceira clave que analizo a renglón seguido porque é a máis interesante a futuro. Natxo González traballa minuciosamente a estratexia. A do balón parado. O plan da semana en canto ás xogadas nacidas dun saque de esquina, ou unha falta a favor, están funcionando cunha rendibilidade altísima. O abano de posibilidades e xogadas é moi grande e o equipo tenas moi ben aprendidas. Logo, son executadas segundo o plan marcado. Aproveitar este tipo de alternativas como un recurso altamente produtivo é unha habilidade que o Dépor non tiña desde hai moitos anos. Aquelas disparatadas muiñeiras nos saques de esquina xa non existen. O Dépor agora ten un plan cando ten unha oportunidade deste tipo. Os tres goles do partido saíron de tres accións así. Dúas faltas e un penalti.\nEn tarefas defensivas o Dépor tamén está maduro. Na portería, hai semanas que quedou demostrado que hai solvencia baixo os paus. O rombo é o que non está engraxado, máis no repregue que en ataque. En Segunda División, o sistema funciona tal e como o está insistindo Natxo porque hai moitas diferenzas entre os equipos, sobre todo, á hora da definición e tamén porque no momento en que o rival baixa a garda uns minutos aí está o equipo branco e azul listo para dar caza en cada alternativa que se lle presenta. Unhas veces con máis éxito na definición que outras. Ante o Zaragoza as xogadas combinadas fallaron. A máis clara, unha de Borja Valle servida por Eneko Bóveda librando un disparo a porta moi frouxo e mal orientado, fácil para Ratón. Pero as faltas resolvéronlle a papeleta.\nO Dépor, con detalles importantes por puír, volve estar en postos de ascenso directo. Esa é a zona na que agora ten que traballar. A misión de Natxo agora é coidar a leira. Non é tan importante o ser líder da categoría como abrir unha fenda a respecto do terceiro posto da clasificación. Aí está o plan de presente do equipo coruñés. E para conseguilo o sistema do rombo, no que o técnico vai seguir instalado, ten que se puír. Máis no plano defensivo que no ofensivo. Os rivais están aprendendo a saltarse o xogo do técnico vasco. Con velocidade e polas bandas conseguen chegar con moita facilidade á última zona de tres cuartos, onde busca unha falta ou centrar unha xogada perigosa. Por agora, a sorte sorrí do lado deportivista porque a maioría das veces a eficacia destas accións de ataque morren sen éxito. A diferenza nas áreas, afortunadamente, nesta primeira metade da temporada é favorable aos branco e azuis.\nPor certo, o de coidar a leira non hai que tomalo tan ó pé da letra. Neste último partido semellou que lle pasaran unha fresadora ó céspede de Riazor. Está máis para plantar uns nabos ou unhas patacas que para xogar ó fútbol, porque o balón agora circula a saltos entre rego e rego. Mellorar o estado do terreo de xogo tamén se converteu nun plan de presente sobre o que hai que actuar.\nMalia todo, con matices como algún dos que se apuntan aquí, a leira de Natxo produce. A colleita é satisfactoria. Aplicando os factores correctores axeitados, a explotación pode ser moito máis abondosa. O control de pragas, que tratan de destruír o rombo máxico do vasco, é un traballo prioritario agora para minimizar os danos e o sufrimento da colleita de cada partido.\nriazor deportivo carlos-alberto-sanchez Natxo González\nSen clase traballadora non hai cambio, tampouco liberación


O persoal de Seaga rematará a acampada en San Caetano cunha ofrenda floral reivindicativa - CIG: Confederación Intersindical Galega\nOs traballadores/as de Seaga rematarán este venres a acampada que manteñen diante da Xunta dende o pasado luns para denunciar a precariedade laboral que padecen e reclamar unha nova política forestal cunha ofrenda floral reivindicativa ao Apóstolo Santiago. O persoal da empresa pública encargada da prevención e loita contra os incendios sairá nunha marcha a pé dende San Caetano a partir das 12.00 horas camiño da catedral compostelana.\nOs empregados/as de Seaga decidiron acampar nos exteriores do edificio central da Xunta en Santiago ao remate da manifestación que tivo lugar este luns polas rúas da cidade para denunciar as condicións de “absoluta precariedade” na que se atopan e a “nefasta política” en materia de prevención e extinción de lumes.\nArredor de 300 traballadores/as participaron na manifestación convocada pola CIG para denunciar a precariedade laboral que padecen os empregados/as da compañía pública e rexeitar a política de prevención e extinción de lumes forestais que aplica o Goberno galego.\n“O operativo da Xunta é un caos, xa que se poden atopar nos montes galegos para tarefas de extinción máis de 11 entes de diverso tipo: medios propios da Administración autonómica, Concellos, Tragsa e Natutecnia, entre outros”, alertan.\nOfrenda floral e visita a Bruxelas\nSegundo explican dende a CIG-Servizos, a acampada en San Caetano rematará este venres ao mediodía, cando os participantes marcharán a pé até a catedral para realizar unha ofrenda floral reivindicativa ao Apóstolo Santiago.\nPor outra banda, un traballador de Seaga desprazouse a comezos de semana a Bruxelas para participar, en representación dos seus compañeiros/as nunha comisión do Parlamento europeo sobre a precariedade laboral e a exclusión social en Galiza. Xosé Ignacio Magariños, que é membro do comité de Seaga en Pontevedra pola CIG, foi invitado pola europarlamentario do BNG, Ana Miranda, e puido expoñer a problemática que padecen os empregados/as da compañía pública que se encarga da prevención e loita contra o lume.


A CIG mobilízase contra "vergoñento ERE" que Indra utiliza para desfacerse da representación sindical que lle resulta máis molesta - CIG: Confederación Intersindical Galega\n07 Decembro 2021 03:29\nA CIG mobilízase contra "vergoñento ERE" que Indra utiliza para desfacerse da representación sindical que lle resulta máis molesta\nA empresa aprovéitase da reforma laboral que o Goberno segue sen derrogar\nA Coruña - 19 Feb 2021\nA CIG concentrouse este venres diante do edificio que o Grupo Indra ten no Polígono da Agrela (A Coruña) en rexeitamento aos despedimentos que está a executar a empresa, que ademais aproveita o ERE extintivo para desfacerse do persoal e dos sindicatos que lle resultan máis incómodos, aplicando, no remate do prazo, despedimentos selectivos de delegadas e delegados que se opuxeron á sinatura do acordo do expediente.\nEste é o caso da compañeira delegada do persoal pola CIG, que se ten destacado durante anos no combate aos abusos de Indra e R, con multitude de folgas e demandas, e que agora é represaliada, "aproveitando a vergoñenta sinatura por parte de UGT e CCOO dun ERE que da carta branca á empresa para despedir".\nO secretario de Organización da CIG da Coruña, Óscar Calvo, denunciou durante a concentración esta actuación vulneradora da liberdade sindical, xa que Indra utiliza o ERE para "deixar sen representación a todas as traballadoras e traballadores que, a través do voto, elixiron a sindicatos non compracentes coa empresa". De feito, subliñou que en todos os centros do Estado, a empresa xa despediu a máis de 30 delegadas e delegados de sindicatos non asinantes do expediente extintivo.\nLembra que no mes de novembro foi asinado un acordo de ERE para Indra Soluciones, que a CIG rexeitou xa que permite a empresa despedir inmoralmente a centos de compañeiros e compañeiras, aducindo que non teñen empregabilidade, "cando a empresa nunca quixo darlle formación nin recorrer a este persoal para acceder a novos nichos de negocio".\nPara a CIG resulta vergoñento que unha empresa con participación pública, que vive en gran medida das contratas coas administracións, e que neste contexto de pandemia está obtendo beneficios millonarios, recorra aos aspectos máis lesivos da reforma laboral para aplicar despedimentos e vulnerar a liberdade sindical.\nUnha reforma laboral que, a pesar dos compromisos do Goberno de PSOE-Unidas Podemos, segue plenamente vixente e deixa en exclusiva nas mans das empresas a decisión de aplicar despedimentos colectivos, ao eliminarse a autorización administrativa previa que existía antes da reforma de 2012.\nA este respecto, Calvo sinala que o ERE de Indra non ten causa legal "e así o trataremos de demostrar no xuízo que se celebrará na Audiencia Nacional a finais do mes de febreiro". A central nacionalista esixe do Goberno español a derrogación inmediata da reforma laboral e pídelle á Autoridade Laboral que poña todos os medios ao seu dispor "para evitar estas accións criminais por parte desta empresa".\nIndra aproveita o ERE para desfacerse da representación sindical que lle resulta máis incómoda\nA CIG demanda a INDRA que retire o ERTE por estar en fraude de lei\nINDRA pretende aplicar ERTEs, reducións xornadas e un recorte de salarios brutal a pesar de ter o 80% do seu persoal teletraballando


Mensaxe de ánimo e forza do deporte pontevedrés para superar a crise - Pontevedra Viva\nTeresa Portela durante unha competición\nMensaxe de ánimo e forza do deporte pontevedrés para superar a crise\nMartes 28 de Abril, 2020 ás 14:20 do Martes 28 de Abril, 2020\nA Deputación de Pontevedra ten en marcha a campaña O deporte da provincia contigo na que deportistas de referencia únense nunha soa voz fronte á crise sanitaria. En dous vídeos que o goberno provincial está a difundir polas súas redes sociais e canles oficiais, os protagonistas tratan de animar aos seus veciños durante o confinamento.\nMáis de trinta caras coñecidas, entre as que se atopan a piragüista Teresa Portela, o triatleta Pablo Dapena ou o porteiro de balonmán Rodrigo Corrales; participan nestas pezas e lanzan desde as súas casas mensaxes de unión, esperanza e forza para acabar de vencer ao virus desde a responsabilidade.\nTodos eles coinciden ao sinalar en que o esforzo que está a facer a sociedade servirá para superar esta crise e volver con máis forza para gozar dunha vida que estes ídolos seguirán alegrando coas súas fazañas.\nMáis de 30 deportistas da provincia únense fronte á crise para lanzar unha mensaxe de forza e de esperanza para a veciñanza de #PontevedraProvincia!\nCon el anímanvos a chegar á meta e gañarlle o partido á #covid19\nO #deporte da provincia contigo! pic.twitter.com/QIhr3p5y3U\n— Deputación Pontevedra (@depo_es) April 28, 2020\nVÍDEO.- Saúl Rodríguez, do Club Acuático Umia, únese á campaña #EstaMedallaEsVuestra en beneficio de Cruz Vermella


Xornal Vigo: O MARCO inaugura "Destacados. Colección Telefónica", con obras de Picasso, Magritte, Tàpies ou Chillida\nEn colaboración coa Fundación Telefónica, o céntrico museo vigués ofrece desde hoxe xoves esta mostra por primeira vez en Galicia, con máis de 150 obras en papel, pintura e escultura que debullan unha panorámica dalgúns dos capítulos máis interesantes da arte do século vinte. O alcalde, Abel Caballero, participou no acto de apertura.\nO acto de inauguración desta exposición contou coa participación do alcalde de Vigo, Abel Caballero, e do concelleiro de Cultura, Cayetano Rodríguez, xunto ao responsable global da área de cultura dixital e Espacio Fundación Telefónica, Pablo Gonzalo, á directora de Telefónica Galicia, Marta Menéndez, e ao director do MARCO, Miguel Fernández-Cid.\nDesde este xoves, 16 de maio, e ata o 15 de setembro, o MARCO abre as súas portas á mostra "Destacados. Colección Telefónica", unha exposición con máis de 150 das pezas máis salientables dos fondos da empresa. Ata setembro, o museo vigués acollerá obra en papel, pintura e escultura de artistas como Picasso, Gris, Magritte, Delvaux, Chillida e Tàpies, entre outros.\nA mostra recala en Galicia por primeira vez e traza unha panorámica dalgúns dos capítulos máis interesantes da historia da arte do século XX, de dentro e fóra das nosas fronteiras. A importancia das obras non só reside na corrente artística que representan, senón tamén na transcendencia do seu autor e o interese que xeran figuras deste calibre no ámbito cultural e social.


Vieiros: Galiza Hoxe - O colapso da planta de Sogama acelera os traballos para un novo plan de residuos\nA XUNTA BARALLA UNHA APOSTA POLA COMPOSTAXE\nO vertedoiro cercedense da Areosa acumula xa máis de dous millóns de toneladas de lixo\nRedacción - 09:00 05/04/2007\nTags: compostaxe residuos Sogama\nVista aérea de Sogama\nAs asociacións ecoloxistas e maila Consellería de Medio Ambiente coinciden nun punto: o modelo de xestión de Sogama como única saída ao refugallo urbano é un fracaso. A planta de Cerceda só é quen de tratar unha parte do lixo que chega até as súas instalacións. Mentres, no mesmo municipio segue a medrar o macrovertedoiro da Areosa, que xa acumula 2,2 millóns de toneladas de desperdicios.\nA situación en Cerceda é límite. Sogama dalle servizo a 265 municipios galegos, que xeran ao ano un millón de toneladas de lixo. A planta de Cerceda é quen de tratar, no mellor dos casos, 550.000 toneladas. A situación obriga a acelerar un novo plan de residuos. O obxectivo a curto prazo é buscar unha fórmula para tratar o lixo do sur de Galiza e aliviar así as instalacións cercedenses.\nA incineración queda descartada\nOs ecoloxistas sinalan que a Consellería de Medio Ambiente confirmoulles hai poucas semanas que non se volverá apostar pola incineración, nin sequera pola polémica gasificación por plasma. O Goberno Galego sabe que unha nova Sogama tería unha resposta social considerábel onde queira que se propuxese o seu emprazamento.\nUn dos camiños máis probábeis semella ser o da compostaxe. Aínda que as organizacións ecoloxistas apoiarían esta decisión, tamén poñen as súas obxeccións. Fins Eirexa, representante de Adega, sinalaba este mesmo martes que a solución non pasa por unha “megaplanta” de compostaxe. Pola contra, opina que a solución idónea está nas políticas de redución e nunha rede de plantas de compostaxe en todo o sur de Galiza.\nSegundo esta fórmula, cada área metropolitana contaría cun centro propio para tratar o refugallo. No caso dos municipios rurais e vilas tenderían a agruparse até conformar unha poboación de 50.000 veciños, que é o número mínimo que se estima para que pague a pena unha planta. Porén, a Administración non descarta, nin moito menos, unha única planta para todo o sur. A centralización ou descentralización do tratamento semella que vai ser o gran cabalo de batalla entre Goberno e asociacións de ecoloxistas nos vindeiros meses.


Montevideo acolle a máis dun centenar de centros galegos do mundo no IX Consello de Comunidades Galegas | GaliciaAberta - Secretaría Xeral da Emigración\nMontevideo acolle a máis dun centenar de centros galegos do mundo no IX Consello de Comunidades Galegas\nO consello- máximo órgano representativo das comunidades galegas asentadas no exterior- celebrarase entre o 6, 7 e o 8 de decembro.\nO presidente da Xunta, Núñez Feijoo, clausurará o evento na capital uruguaia na que é a súa primeira viaxe oficial a Latinoamérica.\nO IX pleno debaterá- a través de relatorios en políticas socioasistenciais, muller e xuventude, tecnoloxía e cultura e galeguidade- cuestións hoxe de vital importancia que afectan ás comunidades do exterior e que decidirá no futuro da Emigración.\nO primeiro plenario tivo lugar en xullo de 1985 en Santiago de Compostela. Pola lei da galeguidade desde 1983 posibilitouse ás comunidades galegas a súa inserción no futuro da vida social e cultural do pobo galego.\n5 de decembro de 2009.\nMontevideo acolle o IX Consello de comunidades galegas que se celebrará entre o 6 e o 9 de decembro. No plenario convocarase a 135 delegados de tódolos centros galegos no mundo que teñen recoñecida a galeguidade - pola lei de recoñecemento da galeguidade 4/1983, de 15 de xuño-.\nO Consello- máximo órgano representativo das comunidades galegas asentadas no exterior- xuntará na capital rioplatense ademais dos 135 representantes da colectividade, aos membros natos do plenario- entre os que acoden o presidente da Xunta, quen clausurará o evento; o secretario xeral da Emigración, Santiago Camba, a conselleira de Traballo, Beatriz Mato; o Presidente do Consello da Cultura Galega, Ramón Villares, e o Presidente da Real Academia Galega, Xosé Ramón Barreiro.\nO futuro da emigración a debate\nGaleguidade, políticas socioasistenciais, muller e xuventude, tecnoloxía e cultura foron os relatorios elixidos para este IX Pleno do Consello de Comunidades Galegas.\nDurante dous días- 7 e 8 de decembro- exporanse as principias liñas de actuación da Secretaría Xeral da Emigración e os relatorios, sobre os que se fará seguimento anual por unha comisión delegada permanente.\nOs participantes someterán a debate cuestións de vital importancia que afectan ás comunidades de emigrantes galegos no exterior, como o foron en sesións anteriores relatorios referidos- en materia asistencial- á creación dun entorno tendente á universalización socio-sanitaria para tódolos emigrantes galegos. Daí a formalización dos primeiros programas de concesión de axudas e a elaboración dun marco que permite hoxe unha actuación inmediata e efectiva de axuda ós galegos que se vexan afectados por situacións de crises económicas ou socio-políticas, como a acontecida na Arxentina en 2001.\nO espíritu asociativo dos gallegos levou a constituir fóra de Galicia auténticas comunidades que serven de vínculo de unión e comunión coa terra. Pola lei de galeguidade posibilitouse ás comunidades galegas desde 1983 a súa inserción no futuro da vida social e cultural do pobo galego. O consello de comunidades galegas ten carácter deliberante, funcións consultivas e de asesoramento das institucións da Comunidade Autónoma de Galicia.\nO primeiro plenario tivo lugar en xullo de 1985 en Santiago de Compostela, e vense celebrando cunha periodicidade de tres anos. Nas súas sesións ordinarias participan representantes de todas as entidades galegas no exterior que teñen recoñecida a galeguidade así como os membros das institucións de Galicia previstos na Lei.\nSerá o día previo ao evento- mañá 6 de decembro- cando se xunte tamén en Montevideo, a comisión delegada permanente para preparar as sesións do pleno que se deban estudiar e discutir no consello, sobre as que as resolucións se revisarán anualmente.\nRelatorios: unha galeguidade de todos e para todos\n- Galeguidade: Atende ao “fomento e apoio dos procesos tendentes á unión e integración das comunidades galegas, mantendo os obxectivos fundacionais das mesmas. Apélase a un esforzo común, coordinado e continuado e á implicación e o acordo das entidades con vocación de mellora constante”. -Políticas socioasistenciais: incídese no “desenrolo de políticas activas a favor da diáspora paisanos, con especial atención aos casos de precariedade. Velarase, na medida dos recursos e posibilidades existentes, por liquidar estas carencias e acadar un benestar integral, mellorando o modelo asistencial e de prestacións sociosanitarias da emigración. Cambios que redundarán en novas estruturas de xestión, administración e prestación de servizos máis eficaces, eficientes e centrados na calidade asistencial aos seus beneficiarios”.\nVer o programa do IX Consello das Comunidades Galegas\nSantiago Camba abre o IX Pleno do Consello de Comunidades Galegas "a mellor unidade operativa para facerse escoitar arredor dunha orixe común e fecunda" 07.12.2009\nEmigración publica os relatorios do IX Pleno do Consello de Comunidades Galegas 28.10.2009


ESCOLAS DE BALONCESTO BAIO: Agencia AM-TGM Arzúa, o sábado ás cinco en Baio\nPrevia xornada 21\nVixésimo primeira xornada da 1ª División masculina. O Agencia AM recibe o TGM Arzua, o sábado as 17:00 horas no polideportivo municipal de Baio. Os colexiados encargados de dirixir o encontro serán os señores F. Blanco e A. Castro.\nO Agencia AM precisa con urxencia unha vitoria para non meterse nos postos perigosos da clasificación. Tras unha nefasta xornada onde os Baieses apenas foron unha caricatura de si mesmos os homes de Jorge e Lee deben recompoñerse para lograr unha vitoria fronte o Arzua que actualmente navega na sexta praza da clasificación con once vitorias e oito derrotas. O equipo dirixido por Jorge Puñal é un conxunto ben equilibrado sen un referente anotador pero onde todos os xogadores suman, entre eles atopase José Manuel Castro Tato, que militou fai dúas temporadas nas filas baiesas, cedido polo Xiría, o ex xogador do Agencía AM sufriu unha importante lesión na pretemporada que o mantivo na enfermería durante as dez primeiras xornadas e impediulle disputar o encontro de ida fronte os seus ex compañeiros.\nOs baieses brillaron a un altísimo nivel na súa visita a terras arzuanas onde venceron a domicilio e contra pronóstico nunha das canchas máis complicadas da competición. O obxectivo dos homes do Agencia AM será reflotar a nave Baiesa e para iso terán que mellorar en labores defensivas onde os laranxas pasaron en apenas seis xornadas de ser a quinta mellor defensa a decimo tercereira.\nRecuperar a confianza no acerto exterior e a intensidade defensiva parecen as claves para lograr a oitava vitoria do Agencia AM, a convocatoria para este encontro será:\nBases: Xavi Suarez, Diego Calvo.\nAleros: Pablo Juane, David Deber e Juan Carracedo\nCADETE FEMENINO: EB CONCELLO DE ZAS-BCA Millenium, o sábado ás 10:30 no pavillón municipal de Baio\nPublicado por Joaquín Moreira en 2:54


A Fundación Araguaney renova web na procura dun público máis diverso - Código Cero - Diario Tecnolóxico de Galicia\nA Fundación Araguaney renova web na procura dun público máis diverso\nA Fundación Araguaney-Ponte de Culturas, con base de operacións en Santiago (dende onde promove o entendemento e a comunicación entre culturas e civilizacións), vén de renovar a súa páxina web, www.fundacionaraguaney.com. E faino xuntando recursos (novidades, informacións, servizos) e achegándoos aos internautas sen atrancos de ningún tipo. Por exemplo, a través da nova web poderemos coñecer, nunha única visita e de xeito directo e inmediato, as últimas novidades relativas aos eventos máis importantes da fundación, o Festival de Cinema Amal, o Premio Revbela de Comunicación, os Foros Revbela e as exposicións artísticas e publicacións que a entidade presenta de maneira regular. A nivel de fasquía e entroncando co devandito obxectivo de derrubar muros (físicos e en liña), a nova plataforma dixital salienta por ser máis visual e dinámica có anterior deseño. Segundo sinalan os seus responsábeis, está feita para chegar a un público máis diverso.\nA web recolle os contidos centrais da entidade, como son a composición do novo Padroado, os principais proxectos e unha sección de noticias. O presidente da Fundación, Ghaleb Jaber Martínez, explica que este redeseño ten como fin dar “maior visibilidade” ao patrocinio artístico, á edición literaria, á organización de exposicións, de concertos, de coloquios e doutras actividades culturais de diversa índole, ademais de difundir a filosofía da Fundación como ponte entre culturas: o achegamento cultural entre o mundo árabe, Hispanoamérica e Galicia.\nComo novidade, a páxina inclúe o apartado A nosa historia, unha sección na que se resumen de maneira visual os principais eventos organizados pola Fundación e celebrados no Hotel Araguaney desde a súa inauguración en 1985 até os nosos días. A galería recolle fotografías das visitas de personaxes “relevantes da política nacional e internacional” ou do ámbito cultural, como a de Fidel Castro en 1992 ou a de Yasser Arafat en 1994 a Santiago de Compostela. Tamén se poden ver recordos da Bienal de Arte Araguaney ou da celebración do Premio Araguaney de Ouro.


O PSdeG pedirá a comparecencia dos conselleiros de Sanidade e Política Social para dar conta da realidade dos contaxios nas residencias de maiores | PSdeG-PSOE\nO PSdeG pedirá a comparecencia dos conselleiros de Sanidade e Política Social para dar conta da realidade dos contaxios nas residencias de maiores\nUrxe un Plan Extraordinario de contratación de persoal para as residencias de maiores e reforzar o cumprimento de tódolos protocolos\nGonzalo Caballero pide activar “todas as medidas para protexer aos nosos maiores en residencias” ante o crecemento do número de contaxios.\nSantiago, 28 de marzo de 2020. O PSdeG solicitará a comparecencia dos conselleiros de Sanidade e Política Social ante a Deputación Permanente para dar conta da evolución da crise sanitaria do COVID-19 e dos seus efectos sociais, e específicamente para coñecer os contaxios de coronavirus nas residencias de maiores en Galicia e o plan de accións e medidas.\n“Estamos moi preocupados”, manifestou Gonzalo Caballero, quen reclamou que a Xunta poña en marcha “todas as medidas para protexer a os nosos maiores” que se atopan en residencias.\nAsí o dixo logo de coñecer que o goberno galego está estudando converter tamén a residencia de Barreiro, en Vigo, nun centro para maiores afectados polo covid-19.\n“A Xunta anunciara dúas residencias integradas, pero as previsións están desbordadas”, apuntou Gonzalo Caballero, quen sinalou que na residencia de Vigo hai máis de 40 persoas contaxiadas xa confirmadas pero que a preocupación é crecente.\nAsí as cousas, o líder dos socialistas galegos pediu que os membros de goberno galego dean “toda a información coa máxima transparencia” e que se actúe “con dilixencia” no coidado dos maiores, “cumprindo todos os protocolos”.